*«Бәйтерек» ұлттық басқарушы холдингі» АҚ Басқарма төрағасы Айдар Әріпхановтың*

*Қазақстан Республикасы Үкіметінінің «ҚТҚЖБ» АҚ және отандық автомобиль жасаушыларға бюджеттік несие беру туралы» мәселесі жөніндегі отырысына арналған тезистері,*

*2019 жылғы 19 ақпан*

**Құрметті Бақытжан Әбдірұлы, Үкімет мүшелері!**

«Нұрлы жер» мемлекеттік бағдарламасы мен «республикалық бюджет туралы» Заңына сәйкес, кредиттік тұрғын үй құрылысына бағытталған қаражаттың айналымдылығын қамтамасыз ету үшін 2019 жылы ҚТҚЖБ-не 28 млрд. теңге мөлшерінде *(20 жыл мерзімге жылдық 0,15%)* бюджеттік кредит бөлінеді.

***Анықтама:*** *мемлекеттік бағдарлама шеңберінде ҚТҚЖБ-не 5 жыл ішінде жалпы сомасы 120 млрд. теңгеге бюджеттік кредиттер бөлінеді. 2017 жылы 8 млрд. теңге бөлінді - 8 млрд. теңге игерілді және 890 қарыз берілді, 2018 жылы 39 млрд. теңге бөлінді - 38,1 млрд. теңге игерілді және 4 706 қарыз берілді. Қалған қаражат ағымдағы жылдың ақпан айында игеріледі.*

Бұл қаражат ҚТҚЖБ-нің салымшыларына жылдық **5% ставка** бойынша бастапқы жарнасы **20% - дан** **25 жылға** дейінгі мерзімге жеңілдікті несие беруге жіберіледі.

Осы қаражат есебінен халыққа **3,1 мың қарыз** беру жоспарлануда *(186,7 мың ш.м. тұрғын үй).* Қаражат ағымдағы жылы толық көлемде игерілетін болады.

***Анықтама:*** *ҚТҚЖБ мемлекеттік бағдарламасын іске асыру басталғаннан бері (2017 жылдың қаңтарынан бастап) 14 378 пәтер сатылды, оның ішінде 2018 жылы - 8 724 пәтер.*

Бұдан басқа, «республикалық бюджет туралы» Заңда 2019 жылы Қазақстанның Даму Банкіне жалпы сомасы **10 млрд. теңгеге** *(18 жыл мерзімге жылдық 0,15%)* бюджеттік кредит беру көзделген.

Бұл қаражат **жеке тұлғаларға** - қазақстандық өндірістегі жеңіл автокөлікті **сатып алушыларға** кредит беруге, сондай-ақ қазақстандық өндірістің ауыл шаруашылығы техникасын қоспағанда, автокөлікті және арнайы мақсаттағы автотехниканы **лизингтік қаржыландыруға** бағытталады.

***Анықтама:*** *Бюджеттік несиені игеру кезеңі 18 айды құрайды. Бюджеттік кредит шеңберінде 10 млрд. теңге сомасына автомашиналар өндірісінің көлемі 8 939 бірлікті құрайды, оның ішінде 8 562 жеңіл автомобиль және 377 арнайы техника.*

**Құрметті Бақытжан Әбдірұлы!** Бюджеттік кредиттеу жөніндегі қаулылардың жобалары **барлық мүдделі** мемлекеттік органдармен келісілді. Қаражат бөлуді **қолдауды сұраймыз.**